# เกณฑ์ กติกา การแข่งขันประกวดร้องเพลงสากล

## ในกิจกรรมวันวิชาการ ประจำปี 2565 ภายใต้ชื่อ “หลักสูตรทันสมัย ท้องถิ่นศิวิไลซ์ ประยุกต์ใช้ เทคโนโลยี Modern Curriculum, Civilized Community, Technology Integration"

## วันที่ 17 – 18 สิงหาคม 2565

**ณ คณะมนุษยศาสตร์และสังคมศาสตร์ มหาวิทยาลัยราชภัฏนครราชสีมา**

……………………………………………………………………………

**1. คุณสมบัติของผู้เข้าประกวด**

 1.1 คุณสมบัติทั่วไป

 1) เป็นนักเรียนระดับมัธยมศึกษา (ม.1-ม.6) หรือ ปวช. ของสถาบันการศึกษาในจังหวัดนครราชสีมาและจังหวัดใกล้เคียง หรือนักศึกษาปัจจุบันของมหาวิทยาลัยราชภัฏนครราชสีมา

 2) ยื่นหลักฐานการสมัครตามแบบฟอร์มที่กำหนด และลงทะเบียนเข้าร่วมการประกวด

 3) แต่ละโรงเรียน สมัครได้ 1 คน จำนวน 15 คน

 1.2 คุณสมบัติเฉพาะ

 - ผู้เข้าประกวดแต่งกายตามความเหมาะสมกับการร้องเพลง ในขอบเขตของความสุภาพเรียบร้อย

**2. สิ่งที่ผู้เข้าประกวดต้องเตรียม**

 1) ผู้เข้าประกวดทุกคนจะต้องเตรียมเพลงสำหรับการประกวด 1 เพลง โดยใช้เพลงช้าหรือเพลงเร็วก็ได้ในการประกวด โดยไม่ใช้เพลงที่มีลักษณะ เมดเลย์ (Medley) และ เพลงที่มี Melody Guide เพลงที่มีความยาวเกิน 5 นาที

 2) ผู้เข้าประกวดจะต้องเตรียมดนตรีที่ใช้ประกอบการขับร้อง (Sound) มาเองในรูปแบบของแผ่นซีดี เพื่อใช้ประกวดทั้งในรอบคัดเลือกและรอบชิงชนะเลิศ โดยดนตรีประกอบการขับร้องจะต้องไม่มีเสียงร้องและไม่มีเสียงดนตรีบรรเลงทำนอง (Melody guide) หรือเสียงร้องประสาน (Chorus) แทรกเข้ามา ถ้ามีกรรมการแต่ละคนจะตัดคะแนนในส่วนของทำนอง 5 คะแนน

 3) แผ่นซีดีดนตรี ที่ใช้ประกอบการขับร้อง ตามข้อ 2) ให้ทำมารอบละ 1 แผ่น โดยไม่มีเพลงอื่นร่วมอยู่ ในแผ่นที่จะใช้ประกวดในแต่ละรอบ

 4) ผู้เข้าประกวดจะต้องเตรียมเนื้อเพลง โดยจัดพิมพ์และสำเนาจำนวน 5 ชุด ส่งที่คณะกรรมการจัดการประกวดในวันรายงานตัว ถ้าไม่เตรียม ตามที่กำหนดให้กรรมการแต่ละคนตัดคะแนนในส่วนของคะแนนรวม (5 คะแนน)

**3. เกณฑ์การตัดสินหรือเกณฑ์การให้คะแนนการตัดสินจะพิจารณา ในด้านต่าง ๆ ดังนี้**

 1) การใช้เสียง/น้ำเสียง หมายถึง การควบคุมและบังคับลมในการขับร้องดี มีการใช้เทคนิคการขับร้อง อย่างครบถ้วนและถูกวิธี น้ำเสียงสดใสกังวาน มีพลังเสียง มีความกลมกลืนในการเอื้อนเสียง (30 คะแนน)

 2) เนื้อร้อง/ อักขระ/ ภาษา หมายถึง คำร้องถูกต้องครบถ้วน (20 คะแนน)

 3) ทำนอง หมายถึง ร้องถูกต้องตามระดับเสียงและคีย์เพลง เพลงที่ร้องมีการร้องโน้ตที่ยากและร้องได้ดีไม่มีเสียงแกว่งหรือเสียงเพี้ยน (20 คะแนน)

 4) จังหวะ หมายถึง ไม่ร้องคร่อมหรือหลงจังหวะ มีความมั่นใจในการเข้าจังหวะในวรรคตอนต่างๆ (20 คะแนน)

 5) บุคลิกภาพ หมายถึง การใช้อารมณ์ ลีลา ท่าทาง ที่สอดคล้องกับบทเพลง (10 คะแนน)

**4. รางวัล**

 1. รางวัลชนะเลิศ ได้รับเกียรติบัตรพร้อมเงินรางวัล 1,500 บาท และ เกียรติบัตร

 2. รางวัลรองชนะเลิศอันดับหนึ่ง ได้รับเกียรติบัตรพร้อมเงินรางวัล 1,000 บาท

 3. รางวัลรองชนะเลิศอันดับสอง ได้รับเกียรติบัตรพร้อมเงินรางวัล 500 บาท

 (ผู้เข้าแข่งขันที่ได้ผลการแข่งขันตั้งแต่ลำดับที่ 4 เป็นต้นไป ได้รับเกียรติบัตรเข้าร่วมการแข่งขันฯ)

**หมายเหตุ**

 1. ผู้เข้าประกวดจับฉลากและส่งซาวด์เพลงสำหรับใช้ประกวด เวลา 09.00 น. ณ บริเวณจุดลงทะเบียนข้างเวที อาคาร 36 ชั้น 1

 2. ให้ผู้เข้าประกวดรอคิวขึ้นประกวดบริเวณข้างเวทีด้านขวา หากประกาศเรียก 2 ครั้ง ไม่อยู่ถือว่าสละสิทธิ์

 3. ผู้เข้าประกวดทุกท่านจะได้รับเกียรติบัตร

 4. ผู้เข้าแข่งขันที่ทำคะแนนได้อยู่ในระดับเกณฑ์ที่กำหนดไว้ จะได้รับรางวัลพร้อมเกียรติบัตรตามลำดับคุณภาพ

 5. ผู้เข้าร่วมแข่งขันที่ทำคะแนนไม่อยู่ในเกณฑ์ตามที่กำหนดไว้ จะได้รับเกียรติบัตรเข้าร่วมการแข่งขัน

 6. เกียรติบัตรมอบให้ผู้เข้าร่วมแข่งขัน และครูผู้ควบคุม

 7. ผลการตัดสินของคณะกรรมการถือว่าเป็นที่สิ้นสุด

 8. เวลาอาจมีการเปลี่ยนแปลงตามความเหมาะสม